text: Brand i Esbjerg var påsat
  15 juli 2010 kl. 11.26
  En brand i et rækkehus i Løvens Kvarter i Esbjerg var påsat.
  Det bekræfter vicepolitiinspektør Hans Roost fra Syd- og Sønderjyllands Politi.
  - Vores teknikere har sagt, at branden var påsat, og vi har forskellige spor at gå efter, siger Hans Roost.
  En 15-årig dreng fik reddet sin lillesøster på 13 år og to hunde ud af det brændende hus, da han hørte røgalarmen.
  Tæt på huset har politiet fundet to tomme pengekasser, som formentligt er blevet taget af en indbrudstyv, der har været inde i huset før branden brød ud.
  Politiet efterforsker sagen som forsøg på mordbrand. Mordbrand sidestilles i straffeloven med drab.
  